b'\n_START_ARTICLE_\nVuotson kanava\n_START_PARAGRAPH_\nVuotson kanava sijaitsee Sodankyl\xc3\xa4n kunnan pohjoisosassa, jossa se Tankajoen kautta yhdist\xc3\xa4\xc3\xa4 Lokan ja Porttipahdan tekoj\xc3\xa4rvet toisiinsa. Vuotson kyl\xc3\xa4n l\xc3\xa4pi kaivettu, noin kymmenen kilometri\xc3\xa4 pitk\xc3\xa4 suluton kanava valmistui vuonna 1981. _NEWLINE_Kemijoen vesist\xc3\xb6\xc3\xb6n kuuluvan kanavan kautta juoksutetaan vett\xc3\xa4 Lokasta Porttipahtaan ja edelleen Kitisen voimalaitosten k\xc3\xa4ytt\xc3\xb6\xc3\xb6n. Lokakuusta toukokuulle kest\xc3\xa4v\xc3\xa4n juoksutuskauden aikana kanavassa k\xc3\xa4y virtaus, mutta kes\xc3\xa4isin se on yleens\xc3\xa4 varsin heikko. Paikallisten kalastajien ja matkailun k\xc3\xa4yt\xc3\xb6ss\xc3\xa4 kanavassa on 1,5 metrin syv\xc3\xa4yksell\xc3\xa4 merkitty, Lokan ja Porttipahdan tekoj\xc3\xa4rvet yhdist\xc3\xa4v\xc3\xa4 venereitti.'